次韻承之紫巖長句
作者：蘇過
朝代：宋

paragraphs: 亂山窮處聞魚鼓，梵宇潭潭不知暑。
當時麻衣此卜居，自啟山林著藍縷。
飛空樓觀驚造化，縹緲雲間如帝所。
道人疑是有道者，己不求人人自許。
富兒爭致千金多，貧者不辭筋力苦。
若非足指按大地，荒山坐變琉璃宇。
南陽持節奉詔歸，夜上崢嶸攜幕府。
是時六月火令熾，千騎解鞍人按堵。
登臨豈爲謝公賞，七子賦詩歌趙武。
長廊月出清風生，古殿無人鈴獨語。
公留三日看溪漲，白晝魚蝦落飛雨。
我昔千里上太行，身世飄零悲逆旅。
莫投紫巖稍自慰，欲扣僧房無可侶。
有來野餉苜蓿飯，主人對客羞貧窶。
何似元戎從掾吏，落日紅旗照洲渚。
椎牛釃酒勞還役，號令三更傳部伍。
君能筆力記其事，句法更如山峻阻。
一時豪放豈易得，況有幻怪供詩取。
歸來尚可詫朋友，雲夢青丘俱不數。
山川雖是風物殊，樂哉信美非吾土。